Per estranhs que semblen es racondes des isorians que mos conden se com un rei o un emperaire, en conflicte damb un aute emperaire o rei, amasse ara sua armada, lute contra er enemic, artenh ua victòria e aucís a tres, cinc o dètz mil òmes, e plan per aquerò somet a un Estat de milions d‟abitants; per incomprensible que sigue eth hèt de qué era derrota d‟ua armada, era centesima part des fòrces de tot un pòble, l‟obligue a someter-se, toti es eveniments istorics (atau que les coneishem) confirmen era exactitud de qué es capitades mès o mens granes dera armada d‟un pòble contra un aute son era encausa, o aumens, signes essenciaus de qué aumenten o amendrissen es fòrces des nacions.